J E G Y Z Ő K Ö N Y V

Készült: a Hajdú-Bihar Megyei Önkormányzat Közgyűlésének 2017. április 28-án 9.00 órakor kezdődő nyilvános üléséről, a Megyeháza Árpád termében (4024 Debrecen, Piac u. 54). Jelen van 23 fő közgyűlési tag a jegyzőkönyvhöz mellékelt jelenléti ív szerint.

Meghívottként jelen van: dr. Dobi Csaba jegyző, Kraszitsné dr. Czár Eszter aljegyző, Czapp Zsuzsa, a Hajdú – Bihar Megyei Fejlesztési Ügynökség Nonprofit Kft. ügyvezető-helyettese, Maczik Erika, a Fejlesztési, Tervezési és Stratégiai Osztály Fejlesztési Csoportjának területfejlesztési referense, Kondor Erika jegyzőkönyvvezető, továbbá

- Dr. Kovács István rendőr-vezérőrnagy, országos rendőrfőkapitány-helyettes, az Országos       Rendőr-főkapitányság,
- Dr. Gyurosovics József dandártábornok, megyei rendőrfőkapitány, a Hajdú-Bihar Megyei Rendőr-főkapitányság,
- Dr. Ruszin Romulusz dandártábornok, a Magyar Honvédség V. Bocskai István Lövészdandár, 
- Szilágyiné Dr. Karsai Andrea elnök-helyettes, a Debreceni Ítélőtábla, 
- Kovács Ferenc tü. dandártábornok, a Hajdú-Bihar Megyei Katasztrófavédelmi Igazgatóság,
- Pancsusák Sándor Péter parancsnok, a Hajdú-Bihar Megyei Büntetés-végrehajtási Intézet, 
- Dr. Pocsai Edit főügyész, a Hajdú-Bihar Megyei Főügyészség,
- Dr. Simon Ernő fellebviteli főügyész, a Debreceni Fellebbviteli Főügyészség,
- Molnár Ferencné, a Hajdú-Bihar Megyei Nyugdíjas Szövetség, 
- Tóth Attila, a Hajdú-Bihar Megyei Polgárőr Szövetség
- Szőllős Sándor polgármester, Bocskaikert település, 
- Kövér Mihály Csaba polgármester, Nyírmártonfalva település képviseletében, valamint a sajtó képviselői.

	Közgyűlési névsor:
Képviselő	
Jelenlét	
Képviselőcsoport	
1.		Antal Szabolcs	igen	FIDESZ-KDNP	
2.		Bernáth László	igen	FIDESZ-KDNP	
3.		Bíró László	igen	JOBBIK	
4.		Bódi Judit	nem	MSZP	
5.		Buczkó József	igen	FIDESZ-KDNP	
6.		Bulcsu László	igen	FIDESZ-KDNP	
7.		Dombi Imréné	igen	FIDESZ-KDNP	
8.		Demeter Pál	igen	JOBBIK	
9.		Gál László Csaba	igen	JOBBIK	
10.		Gyula Ferencné	igen	MSZP	
11.		Kiss Attila	igen	FIDESZ-KDNP	
12.		Kocsis Róbert	igen	FIDESZ-KDNP	
13.		Koroknai Imre	igen	FIDESZ-KDNP	
14.		Kovács Zoltán	igen	FIDESZ-KDNP	
15.		Ménes Andrea	igen	FIDESZ-KDNP	
16.		Mohácsi László	igen	JOBBIK	
17.		Nagy Zsolt	igen	MSZP	
18.		Pajna Zoltán	igen	FIDESZ-KDNP	
19.		Rigán István	igen	JOBBIK	
20.		Simon Zoltán	igen	FIDESZ-KDNP	
21.		Tasi Sándor	igen	FIDESZ-KDNP	
22.		Timár Zoltán	igen	FIDESZ-KDNP	
23.		Tóth József	igen	DK	
24.		Vértesi István	igen	JOBBIK	

Pajna Zoltán
Köszönti a megjelent megyei közgyűlési tagokat, a meghívott vendégeket. Megállapítja, hogy a Hajdú-Bihar Megyei Önkormányzat Közgyűlése határozatképes, mert a 24 megyei közgyűlési tagból 23 tag van jelen. Az ülést megnyitja. 
Javasolja a kiküldött meghívóban szereplő napirend elfogadását. Megállapítja, hogy a napirendhez hozzászólás, javaslat nincs. 

Szavazásra teszi fel a napirendet, amit a közgyűlés 23 igen, 0 nem szavazattal, 0 tartózkodás mellett elfogadva a következő határozatot hozza:
Száma: 17.04.28/0/0/A/KT
Ideje: 2017 április 28 09:09 
Típusa: Nyílt
Határozat;	Elfogadva
Egyszerű

Eredménye	Voks:	Szav% 	Össz% 
Igen	23	100.00	95.83
Nem	0	0.00	0.00
Tartózkodik	0	0.00	0.00
Szavazott	23	100.00	95.83
Nem szavazott	0	 	0.00
Távol	1	 	4.17
Összesen	24	 	100.00

60/2017. (IV. 28.) MÖK határozat

A Hajdú-Bihar Megyei Önkormányzat Közgyűlése a 2017. április 28-ai munka ülése napirendjét a következők szerint fogadja el:

1.	2016. évi beszámoló Hajdú-Bihar megye közbiztonságának helyzetéről és a határőrizet rendjéről

2.	Egyes önkormányzati rendeletek módosítása

3.	A 2017. évi megyei önkormányzati tartalék pályázat benyújtása

4.	Az EFOP 1.5.3.-16 „Humán szolgáltatások fejlesztése térségi szemléletben-kedvezményezett térségek” című felhíváshoz kapcsolódó támogatási kérelmek benyújtásának jóváhagyása

5.	Részvétel az ESSI nemzetközi pályázatban

Különfélék

Pajna Zoltán
Az első napirendi pont tárgyalásának megkezdése előtt külön köszönti a Németországból érkezett Jana Weidingert, Tilman van de Sandt és Benedikt Zimmermannt, akik a 2017. április 27-én Hajdúböszörményben megrendezésre kerülő III. Hajdúsági Közigazgatási nap keretében kaptak meghívást. A három egyetemi hallgató a Hans von Dohnanyi Ösztöndíj programban vesz részt, ennek keretében tanulmányozzák a magyar közigazgatás és önkormányzatiság működését. A mai nap folyamán részt vesznek a Hajdú-Bihar Megyei Önkormányzat Közgyűlésén, majd megismerkednek a város nevezetességeivel. 

1.	napirendi pont
„2016. évi beszámoló Hajdú-Bihar megye közbiztonságának helyzetéről és a határőrizet rendjéről”

Pajna Zoltán
Köszönti dr. Kovács István rendőr-vezérőrnagy urat, gazdasági főigazgatót, országos rendőrfőkapitány-helyettest, valamint dr. Gyurosovics József dandártábornok urat, megyei rendőrfőkapitányt, valamint a kapitányságok vezetőit, illetve a társhatóságok vezetőit. Felkéri dr. Gyurosovics József urat, tegye meg a napirendi ponthoz készült kiegészítését. 

Dr. Gyurosovics József
Az előző évekhez képest könnyebb helyzetben és a legbüszkébben áll itt. 2013-ban elindult egy kedvező folyamat, mely 2016-ban is tart, hiszen a megye településeinek közbiztonsága 2016-ban tovább javult. A lakosság szubjektív biztonságérzetének növelése érdekében a rendőrség hatékonyan lépett fel. A bejelentett jogsértésekre való reagálási időt javították, hatékony és eredményes szakmai munkát végeztek. Az ismertté vált bűncselekmények számának 2010-2016 között alakulását figyelve látható, hogy jelentős mértékű a csökkenés, melyre az elmúlt 28 évben a megyében nem volt példa. Ehhez az eredményhez természetesen hozzájárult a hatékony munkavégzésük és a közterületeken való erős jelenlétük. Ezen belül a 14 kiemelten kezelt bűncselekmények száma is csökkenést mutat. Ezen a kategórián belül szándékos emberölés miatt hat eljárást fejeztek be, az eredményesség azért nem teljesen 100 %-os (93,3 %), mert a Poroszlay úti emberölésnek még sajnos nincs meg a tettese. Az ügyet természetesen nem zárták le, tovább nyomoznak és továbbra is él a 2 M Ft összegű nyomravezetői díj. Mivel 2016-ban sikerült egy 2008-as gyilkossági ügyet felderíteniük, bízik benne, hogy ehhez hasonlóan megtalálják a Poroszlay úti gyilkosság elkövetőjét is. A lopások száma szintén csökkent, felderítésében második helyen áll a megye.  
A betöréses lopások száma szintén csökkenést mutat, a nyomozási eredményességet nézve az országos átlag 28,5 %, míg a megyei átlag 49,9 %, ami jelentősen felette van az országosnak. 
A 2010-2016-os időszakban csökkenés mutatkozik a lakásbetörések számában is. Az eredményesség magáért beszél, hiszen háromszor annyi elkövetőt fogtak el, mint 2012-ben. Itt szintén második helyen áll a megye. A rablások száma tekintetében is csökkenés mutatkozott, az eredményességük 94 %. Garázdaság tekintetében nem múlik el úgy hét, hogy ne keljen intézkedniük, annak ellenére, hogy itt is csökkenés mutatkozik, mégis jellemző a megyére. Kábítószerrel kapcsolatosan az a céljuk, hogy a termesztőtől, a terjesztőn át a fogyasztóig tartó láncolatot megszakítsák. Az elmúlt évben 290 ezer adagot foglaltak le, ennek az összértéke 98,8 M Ft volt. Fontos, hogy mindet a terjesztőktől foglalták le, így az nem jutott el a fogyasztókhoz. Rongálások vonatkozásában szintén csökkenés mutatkozott. A közterületeken elkövetett bűncselekmények száma csökkent, ezen belül a kiemelten kezelt bűncselekmények száma közel kétharmadával csökkent, e tekintetben az eredményességük 40%-ról 70%-ra emelkedett. Országosan ebben a kategóriában is második helyen áll a megye.
A regisztrált bűncselekmények tekintetében 2016-ban a nyomozás eredményessége országosan 63,2 %, addig a megyei átlag 72,9. A százezer lakosra jutó rendőri eljárásokban regisztrált bűncselekmények száma átlagosan 2016-ban országosan 2830,6, míg megyei szinten 1862,5, ezzel a megye a 16. helyen szerepel. Csak Vas és Komárom-Esztergom megye előzte meg Hajdú-Bihar megyét, így erre az eredményükre nagyon büszke. 
A rendészeti állomány közterületekre vezényelt órák száma tekintetében 984 900 órát töltött a közterületeken, ez 100 ezer órával több, mint az elmúlt évben. Ezzel kapcsolatosan nagyon jó visszajelzéseket kaptak az önkormányzatoktól és a lakosságtól is. Kevesebb bűncselekmény történt és hatékonyabbak is voltak, hiszen több elkövetőt fogtak el. 
A tulajdon elleni szabálysértések száma a felére csökkent, a felderítések hasonlóan eredményesek voltak. Megköszöni a Törvényszék hathatós segítségét az eljárások lefolytatásában.
Sajnos a személyi sérüléssel járó közúti balesetek száma emelkedett, pedig nagyon sok mindent tettek annak érdekében, hogy ez ne így legyen. Összesen 967 baleset történt, melyből 25 halálos, 273 súlyos, 669 könnyű sérüléssel járó baleset volt. Ebben az évben már 11 halálos kimenetelű baleset történt. A gyorshajtás egyharmadában felelős a személyi sérüléssel járó balesetek tekintetében, míg az elsőbbség meg nem adása is gyakori, melyben közre játszik a jobb és bal irány összekeverése, melyet a közlekedés irányításakor is gyakran tapasztalnak a kollégái. A közlekedési balesetek során gyakran az emberi felelőtlenséget játszik közre. Autópályán Budapestig eljutni kb. 10 perc előnyt jelent, ha valaki a megengedett 130 km/h-nál gyorsabban megy. Fontosnak tartja, hogy ebben változzon az emberek magatartása, szabálykövetése. Gyakran a tolakodás miatt történik baleset és egy-egy ilyen eset akár órákra megbéníthatja a forgalmat. Minden ötödik balesetnél az okozó vagy a gyalogos vagy a kerékpáros. Ők a legvédtelenebbek, ezért tovább folytatják a fokozott ellenőrzést. 
A határátkelőhelyeken több, mint 7,1 millió ember utazott keresztül. Járművek vonatkozásában pedig 3,1 millió jármű közlekedett ki-be. Bízik benne, hogy a Mikepércstől a határig épülő elkerülő út megépítésével csökkeni fog a településeken a forgalom. Ez a nagyszámú forgalom a határátkelőhelyen dolgozók számára jelentős terhet ró, különösen ünnepnapokon. A debreceni repülőtér forgalma 2012-ben, amikor idejött, alig érte el az ötvenezret, tavaly pedig már 293 ezer volt. A desztinációk száma folyamatosan emelkedik, mára a világ minden tájára el lehet jutni Debrecenből. 
Hat éve tart az az önkormányzati értékelés, amelyet a belügyminiszter rendelt el, melynek keretében az önkormányzati vezetőknek 1-5 között kell értékelniük a településükön szolgálatot végző rendőri munkát. 2012-ben ez az érték 3,7 volt, míg most 4,49. Szent György napja alkalmából 57 kollégáját jutalmazták az önkormányzati vezetők, mely nagyon komoly elismerés és ezek az elismerések az igazi elismerések a statisztikai adatok mellett. Elmondhatja, hogy a megyei önkormányzat által alapított „Hajdú-Bihar Megye Rendőre” –díj is a legjobb helyre került ebben az évben is. Az együttműködések tekintetében rendkívül jó és korrekt a kapcsolatuk. Ez megmutatkozott a járási egyeztető fórumokon is, ahol az intézmények vezetői mellett minden olyan szervezet jelen volt, aki tenni tud és tenni akar a mikrokörnyezetében a közbiztonság javítása érdekében. Nagyobb elismerést nem is kaphattak volna, mint ami ezeken a fórumokon elhangzott. Az egyik polgármester egy bibliai idézettel jellemezte a helyzetet: „Béke és nyugalom van a pálmafák alatt.” 
Kiemeli fő stratégiai partnerüket, a polgárőrséget, mely a határvédelemben is jelentős segítséget nyújtott. A kormány intézkedéseinek köszönhetően minimálisra csökkent a határsértések száma. Az elmúlt évben több, mint 100 fő töltött szolgálatot heti váltásban a határszakaszokon, ami 132 órát jelentett, illetve azt, hogy 100 fővel kevesebben voltak szolgálatban a megyében, de ez a megye közbiztonságában nem jelentett biztonsági deficitet. Ezt úgy tudták megoldani, hogy mind a kollégái, mind a polgárőrök több szolgálatot teljesítettek, így ezúton köszöni meg a polgárőrség megyei vezetőjének is a munkáját. Továbbá megköszöni azt az informatikai támogatást, melyet a megyei önkormányzat az elmúlt évben nyújtott, illetve megköszöni a kormányhivatal, az ügyészség, a törvényszék támogatását, melyet a munkájukhoz kaptak. 
Összességében elmondhatja, hogy 2016-ban hatékony és eredményes munkát végeztek, eleget tudtak tenni a schengeni elvárásoknak. Megköszöni mindazon segítséget, melyet az eddigiek során a munkájukhoz kaptak. Külön köszöni az önkormányzatok vezetőinek a segítségét. 

Pajna Zoltán
Megköszöni az elhangzott hasznos információkat. Olyan eredményeket ért el az állomány, amelyekre méltán lehetnek büszkék.

Kérdések

Buczkó József
Hajdúnánási képviselőként települése nevében megköszöni a rendőrség munkáját. A képviselőtestületük a tegnapi nap folyamán fogadta el a rendőrségi beszámolót. Elhangzott, hogy a határvédelem miatt 100 fő rendőrrel kevesebb teljesített szolgálatot a megyében, elmondhatja, hogy Hajdúnánáson nem érezték a létszám hiányt, az itt maradt rendőrök megfelelően látták el feladatukat. Megkérdezi, a keleti határ mentén várható-e a déli határokhoz hasonló migrációs nyomás. Mi várható rövidtávon ezen a területen. 

Ménes Andrea
Örömmel látta, hogy a Hajdúhadházi rendőrkapitányság ki van emelve, mint a megye legeredményesebb kapitánysága. A Vámospércsi rendőrőrs a Hajdúhadházi kapitányság alá tartozik, ahol igen zord körülmények között végzik a rendőrök a munkájukat. Megkérdezi, a nagyobb kapitányságok felújítását követően van-e esély arra, hogy a kisebb rendőrőrsök felújítására is sor kerül. A jelenlegi munkakörülmények között értek el sikereket a rendőrőrsön dolgozók, mely mindenképpen elismerést érdemel.

Pajna Zoltán
Megállapítja, hogy további kérdés nincs, lezárja a kérdések szakaszát. Megadja a szót dr. Gyurosovics József rendőr-főkapitánynak.

Dr. Gyurosovics József
Megköszöni az elismerő szavakat. A tegnapi nap folyamán több településen került elfogadásra a rendőrségi beszámoló. A határvédelem kérdésében rendkívül szorosan együttműködnek a román féllel. Tavaly decemberben embercsempészek 36 főt csempésztek az országba, akik egy kis buszba voltak bepréselve, azonban a Biharkeresztesen szolgálatot teljesítő kollégái elfogták őket. Ezen túl nem jellemző a migráció a keleti határ mentén. A déli határszakasz mentén egy második kerítés is kiépítésre került, erről dr. Kovács István rendőr-vezérőrnagy úr bővebben fog beszélni. A híradásokban is azt láthatták, hogy a Szerbiában megszólaltatott migránsok is azt nyilatkozták, hogy nem Magyarországon át tervezik útjukat a nyugati országok valamelyikébe. Véleménye szerint a rendszer teljes kiépítését követően nem lesz szükség arra, hogy a megyei személyi állományt újra levezényeljék a déli határszakaszra. A Vámospércsi polgármester asszony felvetésére szintén vezérőrnagy úr fog választ adni.

Dr. Kovács István
A megyei rendőr-főkapitányság tevékenysége kivételes teljesítmény, melyet a szervezet  értékelése során az országos rendőr-főkapitány is így ítélt meg. Mind a közbiztonság, mind a bűnügyi mutatók azt igazolják, hogy az ország negyedik legnagyobb megyéjében az emberek biztonságban élnek. A rendőrség tervei között szerepel, hogy a kisebb kapitányságokat is korszerűsítse és örömmel mondhatja el, hogy a KEHOP programon belül 10,1 Mrd Forint áll rendelkezésükre erre a célra, melyből 42 épület korszerűsítését tervezik megvalósítani. A Nemzeti Fejlesztési Minisztériumtól is ígéretük van további 16,2 Mrd Ft-ra, melyből 162 épület  felújítását szeretnék megvalósítani. Ezek megvalósítása azt fogja igazolni, hogy a kormány is mindent megtesz annak érdekében, hogy a rendőrség megfelelő körülmények között végezze munkáját. Februárban jelent meg az a kormányhatározat, melyben szerepel, hogy a kormány a rendőrség számára 96, 5 Mrd Forintot biztosít a 3000 fős létszámfejlesztés céljából. Ebből az összegből 46,5 Mrd Forint értékben 12 településen (Győr, Szombathely, Nagykanizsa, Kaposvár, Pécs, Kiskunhalas, Szeged, Orosháza, Debrecen, Nyírbátor, Miskolc, Budapest) a lakhatási feltételeket fogják biztosítani laktanyai, illetve garzonjellegű formájában. Nem csak a rendőrök, hanem a hozzátartozóik számára is XXI. századi lakhatási körülményeket szeretnének biztosítani.
A budapesti kivételével 2018. március 31-ig valamennyi építkezést befejezik és átadják. Ezek a fejlesztések a rendőrség számára biztonságot nyújtanak és az állománymegtartó képességét is erősíti.   A készenléti rendőrség 23. bevétési osztálya 2017. május 2-án 144 fővel, míg a határvadász bevetési osztály júniustól 309 fővel kezdi meg munkáját Debrecenben. Az állomány a Bevándorlási és Menekültügyi Hivatal vagyonkezelésében lévő Sámsoni úti épületekben kerül elhelyezésre a korszerűsítést követően.  Ezen a területen nem csak a munkavégzés feltételei, hanem a kikapcsolódási lehetőségek is biztosítva lesznek. A mobilitás fejlesztése érdekében 457 gépjármű beszerzését kezdték meg, ezek a járművek a készenléti rendőrségekre, illetve a kapitányságokra kerülnek majd várhatóan az ősz folyamán. 
A megyei főkapitány szólt arról, hogy a megyei állományból 100 fő vett részt a migráció elleni védekezésben. Dr. Ruszin tábornok úrnak ezúttal is megköszöni az ebben végzett munkáját. A híradásokból hallható, hogy további 65 millió ember áll útra készen Afrikában, hogy Európába jöjjön. Az illegális migrációval kapcsolatos küzdelemben a technikai és jogi határzár megtette hatását. Ennek során 176 km hosszan építették meg a gyorstelepítésű drótakadályt (GYODA), megépítették az ideiglenes biztonsági határzárat, ez a kerítés. A kerítés mentén manőver utat építettek, melyen biztonságban akár 60 km/h sebességgel lehet közlekedni, így egyik helyről a másikra gyorsan tudnak kollégái eljutni. A teljes határszakasz mentén kiépítették az elektromos áramellátást. Elkészült a megfelelő informatikai rendszer, megépítették a második kerítést, mely olyan technikával készült, hogy gyorflex-szel hat perc alatt lehet átvágni. A második kerítésnek elkészítették az intelligens jelzőrendszerét, és elektronikus védelmét. A határon 221 ponton 435 db kamerát telepítettek, melyből 80 db hő kamera, 355 db pedig lézerkamera. 
A Hajdú-Bihar megyei, valamint a Békés megyei kapitányság a KEHOP keretében napelemes rendszerek telepítése céljából pályázatot nyújtott be. Ezúton is megköszöni az illetékes kollégái ez irányú munkáját. A debreceni épület teteje jelenleg nem felel meg a napelemek elhelyezésére, ezért megkezdik annak átalakítását. 2017. április 7-től került bevezetésre az úgynevezett szisztematikus ellenőrzés, ezért olyan fejlesztéseket hajtanak végre, amelyek által az átléptetéseket meg tudják gyorsítani. Az informatikai fejlesztésekre a kormány 1,3 Mrd Ft-ot, míg európai uniós forrásokból 2,3 Mrd Forintot biztosít. 
Megköszöni a rendőrség tevékenységéhez nyújtott segítséget.

Pajna Zoltán
Megköszöni az elhangzott hasznos és szemléletes információkat, melyet nem ismertek eddig ilyen mélységig. Megnyugtató számukra az a határ menti intézkedés, amelyet elvégeztek az elmúlt időszakban és a készenléti rendőrség tevékenységének megkezdése is. 

Hozzászólások
Mohácsi László
Pál apostol szavaival szeretné a Jobbik képviselőcsoport köszönetét kifejezni: „A nemes harcot megharcoltam, futásomat elvégeztem, a hitet megtartottam, és végezetül eltétetett nékem az igazság koronája.” Úgy gondolja, egy francia vagy olasz rendőri vezető szívesen ülne itt a helyükben.

Rigán István
Püspökladány településen is megfelelő a közbiztonság, melyért elismerését fejezi ki. A vasút közbiztonsági helyzetével kapcsolatosan elmondja, már az elmúlt évben is beszélt a vasúti sorompók megrongálódásáról. Tavaly ősszel a MÁV és a rendőrség munkatársai közös bejáráson vettek részt és ennek keretében az egyik helyen egy kamerát szereltek fel annak érdekében, hogy az elkövetőket azonosítani tudják. A kamera elhelyezése viszont adatkezelési problémák merültek fel, így az ügy jelenleg is áll. Példaként megemlíti a Zalaegerszegi kapitányságot, ahol ezt a problémát megoldották, ezért kéri a rendőr-főkapitány utána járását a probléma kezelése érdekében. A vonatdobálások száma nem növekedett ugyan, de azok felderítése nehéz. Megemlíti a kábellopásokból eredő károkat, mely szintén a közlekedés biztonságát veszélyeztetik. Ezeket a problémákat a MÁV és a rendőrség szakembereinek közös összefogásával lehet kezelni, történtek is ilyen kezdeményezések, így bízik benne, hogy csökkenni fog ezeknek a cselekményeknek a száma. Megköszöni a rendőrség munkáját és hasonló sikereket kíván az elkövetkező időkre is.
 
Tasi Sándor
Elsőként köszönetét fejezi ki mind az országos, mind a megyei rendőri szervek elmúlt évben végzett munkájáért. Elmondhatja, hogy a megye bármely településén az emberek nyugalomban élhetnek és bízik abban, hogy ez sokáig így marad. Szeretné felhívni a figyelmet a „suhanó halál” (elektromos meghajtású kerékpár) problémájára és ezzel kapcsolatosan személyesen is érintett. Az elektromos kerékpár használatához semmilyen engedélyre nincs szükség, így azt bárki használhatja, ugyanakkor olyan emberek is használják, akik a hagyományos kerékpárt már nem tudják használni, illetve ilyen gyorsasággal soha nem is közlekedtek. Véleménye szerint rajta kívül másoknak is lehet ebből kellemetlensége, ezért szükségesnek tartja, hogy az elektromos kerékpár használata szabályozásra kerüljön.   

Gyula Ferencné
A beszámoló nagyon részletes, ehhez kaptak még egy szóbeli kiegészítést, valamint a gazdasági igazgató úr is megosztott velük további információkat, így nyitott kérdés nem maradt számára. A rendőri munka tesztelői az állampolgárok, így Berettyóújfalu képviselő testülete is a napokban fogadta el a beszámolót. A megye 82 települése közül 40 település tartozik a Berettyóújfalui kapitánysághoz, így alapos és átgondolt munkára van szükség a mindennapok során. A statisztikai adatok alátámasztják az eredményes munkát, melyhez hozzájárult az is, hogy a rendőrség élő és állandó kapcsolatot tart nem csak az önkormányzatokkal, hanem az intézményekkel, polgárőrséggel. Ez azért is fontos, mert a különféle rendezvényeken is jelen vannak és ez megnyugvással tölti el a lakosságot.  Megköszöni a rendőrség munkáját és a részletes információt, melyet most kaptak.

Tóth József
A megye közbiztonságát a 82 település közbiztonsága adja. A siker zálogát abban látja, hogy az elmúlt időszakban, folyamatos és tudatosan tervezett együttműködésre törekedett a főkapitányság mind az önkormányzatokkal, mind az egyéb szervekkel. Fontosnak tartja, hogy a statisztikai adatok, az önkormányzatoknál, mint „végeken” kialakult vélemények, valamint a lakosság szubjektív biztonságérzete egybe cseng, így a rendőrség munkája mindenképpen elismerésre méltó. További sikeres együttműködéseket kíván.
 
Pajna Zoltán
A társadalmi elvárások mára megváltoztak, azok magasabbak, nagyobbak az állampolgárok igényei és ennek ellenére javítani a mutatókon nem kis teljesítmény. 

Bernáth László
Korábban volt olyan, amikor a statisztikai számokkal nem igazán voltak elégedettek, majd némi javulást tapasztaltak. Ma már elmondhatják, hogy mióta dr. Gyurosovics József dandártábornok irányítja a megyei kapitányságot, ezek a statisztikai adtok folyamatos javulást mutatnak. Örömmel tapasztalja, hogy a lakosság szubjektív biztonságérzete javult. Ehhez a munkához gratulál és további sikereket kíván.
 
Kovács Zoltán
Örömmel tapasztalta, hogy a tavalyi évhez képest további javulás történt a megye közbiztonsága vonatkozásában, ezért elismerését és köszönetét fejezi ki. Saját környezetében maga is azt tapasztalja, hogy a lakosság szubjektív biztonságérzete növekedett. Örömmel hallotta, hogy több kapitányság épülete felújításra fog kerülni, bízik abban, hogy a Berettyóújfalui kapitányság épülete is közte lesz. Véleménye szerint ez a kapitányság már kinőtte magát, hallhatták, hogy a megye településeinek a fele ez alá a kapitányság alá tartozik, így funkciójából adódóan is célszerűnek tartaná a kapitányság kialakítását egy nagyobb épületben.

Timár Zoltán
Mikepércs település is a Berettyóújfalui kapitánysághoz tartozik, így maximálisan egyetért Kovács Zoltán képviselőtársa által elmondottakkal. Mikor dandártábornok úr átvette a főkapitányság vezetését, érezték, hogy változások lesznek nem csak a kapitányságokon,hanem  a rendőrőrsökön, körzeti megbízottak esetében is és ez beigazolódott. A további 3000 fő megjelenése a rendőri szervezetben nagy öröm számukra, hiszen ez által a meglévő állomány leterheltsége csökkenni fog és az új gépjárművek által is még hatékonyabbá válik a szervezet. A rendőri jelenlétet maga is rendszeresen tapasztalja, így valóban azt lehet elmondani, hogy a lakosság szubjektív biztonságérzete javult. Örömmel mondhatja el azt is, hogy Magyarország területén „no-go” zóna nincs és ezt a rendőri állománynak köszönhetik. 

Dombi Imréné
Püspökladány településen is a tegnapi nap fogadta el a képviselő testület a beszámolót és örömmel mondhatja el, hogy egyhangúlag került elfogadásra. Az utóbbi évek egyértelmű javulást mutatnak, ehhez gratulál. Megemlíti, hogy a sárréti térségben rendszeresek a lakossági fogadóórák, a lakosok közvetlenül mondhatják el panaszaikat, így gyakran azonnali intézkedésekre kerül sor, melynek a lakosok nagyon örülnek.  A kábítószerek visszaszorítása érdekében is született egy újfajta kezdeményezés, létrehozott a kapitányság egy sárréti fórumot. A folyamatos egyeztetéseket nagyon fontosnak tartja, ez nagyban elősegíti a biztonságérzetet. A polgárőrség a rendőrség stratégiai partnere, melyhez az önkormányzat a továbbiakban is minden segítséget megad. 

Ménes Andrea
Vámospércs polgármestereként elmondhatja, hogy szeret rendőrökkel találkozni és ez annak a bizalomnak köszönhető, amely az elmúlt évek során alakult ki a lakosság és a rendőrség között. A határhoz közeli településként megtapasztalhatták a rendőrség határőrökkel közös munkáját is. Megköszöni a rendőrség munkáját, számíthatnak a rendőrségre és megígérheti, hogy a rendőrség is számíthat a Fidesz képviselőcsoport támogatására.

Dr. Gyurosovics József
Megköszöni az elismerő szavakat és örömmel tölti el, hogy a lakosság elégedett a munkájukkal. Céljuk az, hogy az emberek biztonságban éljenek. Most azért van nehéz helyzetben, mert az emberek megszokták a megfelelő közbiztonsági helyzetet és azt el is várják. Ha valami negatív dolog történik, azonnal elvárják annak a megoldását és ezért is szükséges a folyamatos párbeszéd.
A Rigán István vasúti sorompókkal kapcsolatos felvetésére reagálva elmondja, hogy többször egyeztettek ebben a kérdésben és ez ügyben majd a Zalaegerszegi kollégájával is egyeztetni fog, hogy hogyan oldották meg ezt a kérdést, mivel a jelenlegi rendőrségi törvény szerint adatkezeléssel járó térfigyelő rendszerrel kapcsolatos együttműködési megállapodás csak az önkormányzattal köthető. Az elektromos kerékpár használata valóban sok problémát okoz, bízik abban, hogy a jogalkotó a használatát szabályozni fogja és akár rendszám használathoz lesz kötve. A berettyóújfalui képviselő asszonytól elhangzott, hogy a rendezvényeken ott vannak a kollégái. Ez valóban így van, a kollégái úgy vannak felkészítve, hogy adott rendezvényen minden felmerülő problémára azonnal reagálni tudjanak. Az eredményeik ellenére sem fognak hátra dőlni, hasonló eredmények elérésére fognak törekedni. A berettyóújfalui kapitányság elhelyezése ügyében egyeztetni fognak, milyen másik épület jöhet szóba. A kistérségi polgármesterekkel első alkalommal a kinevezését követően Mikepércsen találkozott és már akkor örömmel tapasztalta, hogy az önkormányzatok támogatják a rendőrség munkáját. Püspökladányban valóban több újdonság is bevezetésre került, mely jól működik. Néhány évvel ezelőtt Hajdúhadháztól volt hangos a sajtó, mára elmondhatják, hogy a településen és a kapitánysághoz tartozó településeken alig történik bűncselekmény. Ezek az igazi elismerések számára. Nem véletlenül volt eredményesség tekintetében országos első. De a többi kapitányság is szép eredményeket ért el országos viszonylatban és büszke ezekre az eredményekre. Megköszöni mindazt a támogatást, melyet munkájukhoz kaptak.

Pajna Zoltán
Megállapítja, hogy további hozzászólás, javaslat nincs.

Szavazásra teszi fel a Hajdú-Bihar megye közbiztonságának helyzetéről, valamint határőrizeti rendjéről szóló 2016. évi beszámolóról szóló határozati javaslatot, melyet a közgyűlés 23 igen, 0 nem szavazattal, 0 tartózkodás mellett elfogadva a következő határozatot hozza:
Száma: 17.04.28/1/0/A/KT
Ideje: 2017 április 28 11:24 
Típusa: Nyílt
Határozat;	Elfogadva
Egyszerű

Eredménye	Voks:	Szav% 	Össz% 
Igen	23	100.00	95.83
Nem	0	0.00	0.00
Tartózkodik	0	0.00	0.00
Szavazott	23	100.00	95.83
Nem szavazott	0	 	0.00
Távol	1	 	4.17
Összesen	24	 	100.00

61/2017. (IV. 28.) MÖK határozat

A Hajdú-Bihar Megyei Önkormányzat Közgyűlése a rendőrségről szóló 1994. évi XXXIV. törvény 8. § (4) és (7) bekezdésében foglaltak alapján

1./ elfogadja a Hajdú-Bihar megye közbiztonságának helyzetéről, valamint határőrizeti rendjéről szóló 2016. évi beszámolót.

2./ A közgyűlés felkéri elnökét, hogy a megyei rendőrfőkapitányt a közgyűlés döntéséről tájékoztassa.

Végrehajtásért felelős:	Pajna Zoltán, a megyei közgyűlés elnöke
Határidő:			2017. május 15.

Pajna Zoltán
Azt gondolja, hogy komoly üzenete van annak is, hogy a közgyűlés 23 igen szavazattal támogatta a beszámoló elfogadását.
11.25-kor szünetet rendel el.

11.45-kor folytatódik az ülés. Szünet után a jelen lévő közgyűlési tagok száma: 21 fő 
(A szünetben távozott Koroknai Imre és Timár Zoltán.)

Pajna Zoltán
Kéri a közgyűlés tagjait, tegyék meg hozzászólásukat a lejárt határozatokról szóló jelentéshez. Megállapítja, hogy hozzászólás, javaslat nincs. 

Szavazásra teszi fel a lejárt határidejű határozatokról szóló jelentést, amit a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:

Száma: 17.04.28/1/0/A/KT
Ideje: 2017 április 28 11:45 
Típusa: Nyílt
Határozat;	Elfogadva
Egyszerű

Eredménye	Voks:	Szav% 	Össz% 
Igen	21	100.00	87.50
Nem	0	0.00	0.00
Tartózkodik	0	0.00	0.00
Szavazott	21	100.00	87.50
Nem szavazott	0	 	0.00
Távol	3	 	12.50
Összesen	24	 	100.00

62/2017. (IV. 13.) MÖK határozat

A közgyűlés a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 17. § (1) bekezdése alapján a következő lejárt határidejű határozatok végrehajtásáról szóló jelentést fogadja el:

26/2017. (III. 31.) MÖK határozat, 27/2017. (III. 31.) MÖK határozat, 28/2017. (III. 31.) MÖK határozat, 29/2017. (III. 31.) MÖK határozat, 31/2017. (III. 31.) MÖK határozat, 32/2017. (III. 31.) MÖK határozat, 49/2017. (IV. 13.) MÖK határozat, 50/2017. (IV. 13.) MÖK határozat, 51/2017. (IV. 13.) MÖK határozat, 52/2017. (IV. 13.) MÖK határozat, 53/2017. (IV. 13.) MÖK határozat, 54/2017. (IV. 13.) MÖK határozat, 55/2017. (IV. 13.) MÖK határozat, 56/2017. (IV. 13.) MÖK határozat, 57/2017. (IV. 13.) MÖK határozat, 58/2017. (IV. 13.) MÖK határozat, 59/2017. (IV. 13.) MÖK határozat.

2.	napirendi pont
„Egyes önkormányzati rendeletek módosítása”

Pajna Zoltán
A rendelet módosítását a cafetéria kifizetése indokolja. Megállapítja, hogy az előterjesztéshez hozzászólás, javaslat nincs.

Szavazásra teszi fel a rendelet-tervezetet, amit a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:

Száma: 17.04.28/1/0/A/KT
Ideje: 2017 április 28 11:45 
Típusa: Nyílt
Rendelet;	Elfogadva
Egyszerű

Eredménye	Voks:	Szav% 	Össz% 
Igen	21	100.00	87.50
Nem	0	0.00	0.00
Tartózkodik	0	0.00	0.00
Szavazott	21	100.00	87.50
Nem szavazott	0	 	0.00
Távol	3	 	12.50
Összesen	24	 	100.00

A Hajdú-Bihar Megyei Önkormányzat Közgyűlésének
3/2017. (IV. 28.) önkormányzati rendelete

egyes önkormányzati rendeletek módosításáról

A Hajdú-Bihar Megyei Önkormányzat Közgyűlése az 1. § tekintetében a közszolgálati tisztviselők jogállásáról szóló 2011. évi CXCIX. törvény 237. §-ában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, 
a 2. § tekintetében az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva, 
a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 1. mellékletében meghatározott véleményezési jogkörében eljáró Fejlesztési, Tervezési és Stratégiai Bizottság, Jogi, Ügyrendi és Társadalmi Kapcsolatok Bizottsága, valamint a Pénzügyi Bizottság véleményének kikérésével a következőket rendeli el:
1.	§

(1) A Hajdú-Bihar Megyei Önkormányzati Hivatalnál foglalkoztatott közszolgálati dolgozókat, valamint a Hajdú-Bihar Megyei Önkormányzat Közgyűlése foglalkoztatási jogviszonyban álló tisztségviselőit megillető juttatásokról, támogatásokról szóló 3/2016. (IV. 4.) önkormányzati rendelet (a továbbiakban: Rendelet) 3. § (1) bekezdésének b) pontja a következő bf) alponttal egészül ki:

(A közgyűlés a közszolgálati dolgozók, valamint a tisztségviselők részére a következő visszatérítendő, illetve vissza nem térítendő szociális, jóléti, kulturális, egészségügyi juttatásokat, szociális és kegyeleti támogatásokat biztosítja:)

„bf) a Széchenyi Pihenőkártya vendéglátás alszámlájára utalt, melegkonyhás vendéglátóhelyeken kormányrendeletben meghatározott étkezési szolgáltatásra felhasználható támogatás.” 

(2) A Rendelet 3. §-a a következő (2a) bekezdéssel egészül ki:

„(2a) Az (1) bekezdés bf) alpontjában meghatározott juttatás mértékét a közgyűlés évente, a költségvetési rendeletében állapítja meg.” 

2. §

A Hajdú-Bihar Megyei Önkormányzat 2017. évi költségvetéséről szóló 1/2017. (I. 30.) önkormányzati rendelet 4. § (5) bekezdése helyébe a következő rendelkezés lép:

„(5) A Közgyűlés 2017. évben a cafetéria-juttatás mértékét 200.000 forint/fő/év összegben, a Hajdú-Bihar Megyei Önkormányzati Hivatalnál foglalkoztatott közszolgálati dolgozókat, valamint a Hajdú-Bihar Megyei Önkormányzat Közgyűlése foglalkoztatási jogviszonyban álló tisztségviselőit megillető juttatásokról, támogatásokról szóló 3/2016. (IV. 4.) önkormányzati rendelet 3. § (1) bekezdésének bf) alpontjában meghatározott juttatás mértékét 68.440 forint/fő/év összegben állapítja meg. A juttatás éves összege biztosít fedezetet az egyes juttatásokhoz kapcsolódó, a juttatást teljesítő munkáltatót terhelő közterhek megfizetésére is.” 

3. §

Ez a rendelet a kihirdetését követő napon lép hatályba.

Dr. Dobi Csaba sk.	Pajna Zoltán sk.	
jegyző	a megyei közgyűlés elnöke	

3.	napirendi pont
„A 2017. évi megyei önkormányzati tartalék pályázat benyújtása”

Pajna Zoltán
A tartalék pályázat benyújtására minden évben van lehetőség, a 19 megye részére 300 M Ft áll rendelkezésre. A megyei önkormányzat az eddigi tapasztalatok alapján 16-17 M Ft összegű támogatásban szokott részesülni. Kéri a közgyűlés tagjait, tegyék meg hozzászólásaikat. Megállapítja, hogy az előterjesztéshez hozzászólás, javaslat nincs.

Szavazásra teszi fel a megyei önkormányzatok 2017. évi rendkívüli támogatása érdekében közzétett felhívásra pályázat benyújtásáról szóló határozati javaslatot, amit a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:

Száma: 17.04.28/3/0/A/KT
Ideje: 2017 április 28 11:46 
Típusa: Nyílt
Határozat;	Elfogadva
Minősített

Eredménye	Voks:	Szav% 	Össz% 
Igen	21	100.00	87.50
Nem	0	0.00	0.00
Tartózkodik	0	0.00	0.00
Szavazott	21	100.00	87.50
Nem szavazott	0	 	0.00
Távol	3	 	12.50
Összesen	24	 	100.00

63/2017. (IV. 13.) MÖK határozat

A Hajdú-Bihar Megyei Önkormányzat Közgyűlése a Magyarország 2017. évi központi költségvetéséről szóló 2016. évi XC. törvény 3. mellékletének I. 7. pontja alapján

1./ pályázatot nyújt be a belügyminiszter és a nemzetgazdasági miniszter által a megyei önkormányzatok 2017. évi rendkívüli támogatása érdekében közzétett felhívásra.

2./ Felhatalmazza a közgyűlés elnökét a támogatás igénylésével kapcsolatos dokumentáció aláírására, valamint felkéri a pályázat benyújtására.

Végrehajtásért felelős:	Pajna Zoltán, a megyei közgyűlés elnöke
					Dr. Dobi Csaba, jegyző
Határidő: 			2017. szeptember 30. 

11.47-kor Timár Zoltán visszajön az ülésterembe.

4.	napirendi pont
„Az EFOP 1.5.3.-16 „Humán szolgáltatások fejlesztése térségi szemléletben-kedvezményezett térségek” című felhíváshoz kapcsolódó támogatási kérelmek benyújtásának jóváhagyása”

Pajna Zoltán
A programban az egész megye érintett és szerették volna, ha az egészet a megye koordinálja, ez nem sikerült, de 13 projektet a megye fog koordinálni és az a céljuk, hogy azt hatékonyan végezzék el. Felkéri Czapp Zsuzsát, a Hajdú – Bihar Megyei Fejlesztési Ügynökség Nonprofit Kft. ügyvezető-helyettesét, tartsa meg előadását.

Czapp Zsuzsa
Az EFOP-1.5.3-as támogatási kérelmekkel kapcsolatosan az ügynökség a 13 pályázatból 10-et készített elő.  Hét témakörről fog beszélni, ezek a következők: önállóan támogatható, kötelezően megvalósítandó tevékenységek, választható, de önállóan nem támogatható tevékenységek, támogatást igénylők lehetséges köre, a rendelkezésre álló forrás és projekt mérete, a megyében a megvalósulási helyszínek bemutatása, megvalósítás időszaka, valamint a kihívások, amely a pályázati felhívás értelmezése és a támogatási kérelmek összeállítása során előfordultak.
A felhívás célja a minőségi közszolgáltatásokhoz való hozzáférés javítása és a meglévő területi különbségek csökkentése, a minőségi humán közszolgáltatásokhoz való hozzáférés javítása. Négyféle kötelezően megvalósítandó tevékenységet írt elő a pályázat: ilyen a humán közszolgáltatások területén meglévő szakemberhiány csökkentése, a hátrányos helyzetű aktív korú lakosság munkaerő-piaci eszközökben való részesedésének elősegítése pl.: mentorok alkalmazása munkakörnyezetbe való beilleszkedés segítése érdekében. Munkavállalóvá vált hátrányos helyzetű személy mentorálása (munkában és azon kívül)- a munkába lépésig, illetve a programok alatt. A program része lehet a szemléletformáló, antidiszkriminációs képzések megvalósítása a potenciális munkáltatók körében, innovatív programok kidolgozása a mélyszegénységben élők, különösen a romák, valamint a hátrányos helyzetbe került emberek integrációjának támogatására, és az őket segítő szervezetek hatékonyságának javítására.
A helyi kisközösségek társadalmi szerepének erősítése céljából közösségfejlesztéshez, közösségépítéshez kapcsolódó tevékenységek, közösségszervező alkalmazása és közösségi terek és kulturális szolgáltatások kihasználtságát növelő programok. A fiatalok közösségépítése céljából közösségi terekben fiatalok számára szervezett programok szervezése, fiatalok folyamatos tájékoztatása a képzési, tanulási, ösztöndíj és lakhatási lehetőségekről. A közösség egészségfejlesztése céljából egészséges életmód kultúrájának terjesztése, életmód váltást támogató programok szervezése, előadások, programok, rendezvények. 
Települési, illetve térségi életminőség javítása céljából a célcsoport helyben maradását segítő, helyi életminőséget javító programok szervezése, közszolgáltatások elérhetővé tétele, szolgáltatásfejlesztési cselekvési terv megvalósítása. 
Választható tevékenység az építés és eszközbeszerzés, melyre 5-5%-os korlátot tartalmaz a felhívás. Ezeket a tevékenységeket mindegyik, velük kapcsolatban lévő önkormányzat betervezte a maximális összeggel. A választható, de önállóan nem támogatható tevékenységek nagyfokú átfedést mutatnak a felhívásban a kötelező tevékenységek egy részével – a felhívás különböző részeiben szereplő sorszámozás sajnos nem áll összhangban egymással, ezért csak címszavakban említi meg a tevékenységeket. Ilyen a hátrányos helyzetű csoportok foglalkoztathatóságának növelése pl.egészségtudatosság fejlesztése (segéd egészségőrök képzése, életkor szerinti szűrővizsgálatokon való részvétel erősítése, egészséges táplálkozás és járványügyi ismeretek növelése, lelki egészség programok, szülő klubok szervezése), hátrányos helyzetű aktív korú lakosság munkaerő-piaci eszközökben való részesedésének elősegítése egyéni fejlesztési tervtől függetlenül, életvitelszerű testmozgás támogatása, életmód és sportklubok létrehozása, sportágválasztást támogató börzék, rendezvények szervezése, szünidei gyermekétkeztetéshez kapcsolódó programok szervezése.
Következő a helyi kisközösségek társadalmi szerepének erősítése, pl. közösségfejlesztés, közösségépítés, közösségi munka szervezése, pl.: helyi lakosok bevonása a saját problémáik megfogalmazásába és megoldásába. Önkéntességen alapuló helyi kezdeményezések a helyi szolgáltatások minőségének növelése érdekében: pl.: önkéntes koordinátorok képzése, foglalkoztatása, önkéntesség kultúrájának terjesztése Fiatalok közösségépítése: pl. a jó gyakorlatok megismerését szolgáló testvér települési kapcsolatok erősítése. Közösségi egészségfejlesztés: alkoholfüggőség megelőzésére közösségi akciók szervezése, dohányzás megelőzése, anyák egészségtudatos magatartását támogató programok.  
Végül a vidék megtartó képességének erősítése fiatalok megélhetési körülményeinek és helyben maradásának erősítése: települési ösztöndíj rendszer közép- és felsőoktatásban tanulók részére, fecskeház programok kialakítása, települési kedvezménykártya bevezetése. 
 A kultúrák közötti párbeszéd erősítése egyik általuk írt projektben sem lett kiválasztva. Ez a tevékenység, helyi nemzetiségek zenei és kulturális rendezvényeinek támogatását, illetve nemzetiségi médiaprogramok, műsorok készítését foglalja többek között magába. A helyi közlekedés szervezése sem volt jellemző a megyei projektek esetében.
A Hajdú-Bihar Megyei Önkormányzat a megyei ösztöndíj rendszer bevezetését vállalta, melynek célcsoportjai a közép, illetve felsőoktatásban tanuló fiatalok, akik fejenként ötvenezer forintot kaphatnak tanévenként. A megyei pályázatokba a projekt méretektől függően 3-10,5 millió Ft közötti támogatási összeg került betervezésre, így megyei szinten összesen 90 928 000 Ft került megpályázásra. Kiegészítő ösztöndíj támogatására is lesz lehetőség, melyhez gazdasági szervezetek is csatlakozhatnak.
Az önkormányzat egy megyei prevenciós program kidolgozását is vállalta, melynek részei: a megyei sportágválasztó napok (szabadidős és versenysportok megismertetésére irányul), a sport-antropometriai vizsgálatok, (7-14 éves korosztály testalkat vizsgálata a legideálisabb sportág választáshoz), nyári sporttáborok, (7-14 éveseknek nyári napközis táborok sportfoglalkoztatásokkal), „Mozgásban a megye!” (életmódváltást ösztönző sportrendezvények és versenyek szervezése, iskolai csapatversenyek, 6-8 fős iskolai csoportok versenye megyei döntővel.) Megyei egészségnapok (prevenciós előadások, egészséges életmód népszerűsítése, szűrővizsgálatok, tanácsadás) szervezése. Térségi prevenciós együttműködési modellprogram kialakítása. Ez a programok megvalósítását megalapozó dokumentum, mely ajánlásokat tartalmaz és jó gyakorlatokat mutat be a prevenciós programok megvalósítása során. 
A támogatást igénylők körébe a 290/2014. (XI.26.) Korm. rendelet szerinti kedvezményezett járások települései tartoztak. A pályázat kizárólag konzorciumi formában volt beadható, a konzorciumi tagok száma minimum öt, maximum tíz lehetett.  Országosan 35 Mrd Ft keretösszeg került meghirdetésre és 70-350 db pályázatot vártak. A pályázatok száma az első szakasz után 125 db, melyek összértéke több, mint 43 Mrd Ft. Tekintettel az igényelt támogatási összeg nagyságára, 2017.04.07. napjától a felhívást felfüggesztették. Megyei szinten 13 db pályázat került benyújtásra, melyből tízet a HBMFÜ írt. Ha a támogatási kérelmek megvalósulási helyszíneit nézik, az lefedi az egész megyét. A pályázatok megvalósítási időszaka 24-48 hónap, az általuk megírt pályázatok közül a legtöbben a 30 hónapos megvalósítást választották.  A felhívás olvasása és a támogatási kérelmek összeállítása során sok problémával szembesültek. Maga a felhívás sem logikusan van felépítve, illetve többször jelezték az EMMI felé a felhívásban lévő ellentmondásokat, melyeknek csak egy részét javították. Kérdésként merült fel, hogy minden konzorcium tag esetében szükséges-e megvalósítani a vállalt tevékenységeket vagy mit jelent egy-egy tevékenységcsoport tekintettel arra, hogy a felhívás számozása nem egyértelmű. Írásos állásfoglalást kértek arra is, hogy a Hajdú-Bihar Megyei Önkormányzat részt vehet-e több pályázatban is, mert a lehetséges támogatást igénylők köre alapján ez sem volt egyértelműen meghatározva. Anyagi kötelezettséget okozó kérdés volt, a projekt révén foglalkoztatottak utánfoglalkoztatása, melyet a legnagyobb problémának lát. Először írásos választ kaptak arra vonatkozóan, hogy ez a vállalás nem kötelező, de újbóli írásos válaszában az EMMI már kötelező érvényűnek tekintette a továbbfoglalkoztatást. Szintén kérdésként merült fel, hogy a képzéseken részt vehetnek-e közmunkások, hiszen a viszonylag magas indikátor értékeket nélkülük nehéz lesz teljesíteni. A Helyi Emberi Forrás Fejlesztési Terv összeállítása során is találkoztak kihívásokkal. Az első felhívásban még nem szerepelt szervezetfejlesztési koncepció készítése, csak a felhívás 2017.02.02. napi módosítása után. A projekt 1.6. részében egymást átfedő részek szerepelnek, abban hasonló kérdésekre kell választ adni csak egy kicsit más szemszögből. A pénzügyi terv készítése során a fejlesztési különbözet módszerét szükséges alkalmazni, ami nem teszi lehetővé, hogy a korábbi rendezvények ugyanazzal a tartalommal kerüljenek megrendezésre. A pályázat sok költségvetési korlátot ír elő, melyek támogatási kérelembe történő betervezésének ellenőrzése kihívások elé állítja a tapasztalt pénzügyeseket is. 
Pajna Zoltán
Látható, hogy rengeteg munka van ennek a projektnek a koordinálásában, bízik benne, hogy sikeresek lesznek a pályázataik.

Kovács Zoltán
Felkeltette az érdeklődését a sporttal kapcsolatosan elhangzott prevenciós program. A megyei sportágválasztó napokat a diáksport szövetség koordinálja, ezzel kapcsolatos kérdése, hogy a jelenleg is futó programba kerülnek beépítésre az elhangzottak vagy az egy teljesen új program lesz. Továbbá megkérdezi, a nyári sporttáborok szervezéséhez testnevelő tanérként hogyan tud bekapcsolódni iskolai szintén.

Pajna Zoltán
Teljesen új programról van szó, nem a diáksport szövetség programjairól, így azt külön fogják megszervezni és ezzel kapcsolatosan egyeztetésekre kerül majd sor a településekkel. A nyári táborok esetében pedig az önkormányzatokkal, mint konzorcium vezetőkkel kell felvenni a kapcsolatot, mivel ők fogják azt menedzselni. 

Ménes Andrea
Bízik benne, hogy csak adminisztrációs hiba, hogy Vámospércs település nem szerepel a Nyíradonyi konzorcium tagjai között.

Pajna Zoltán
Azt szerették volna, ha a megye összes települése vonatkozásában az ügynökség koordinálja a pályázatokat, de Nyíradony önkormányzata úgy gondolta, hogy a területéhez tartozóan megszervezi a konzorciumot, így a kilenc település közötti koordinációt is ők végezték. 

Ménes Andrea
Ezek a települések, ha úgy döntöttek, hogy létre hoznak egy nonprofit céget és azzal íratják a pályázatokat, akkor azt megtehetik. Az, hogy a határozati javaslatban Vámospércs nem szerepel, csak valami tévedés lehet, mivel már kb. egy hónapja együtt dolgoznak a pályázaton. Kéri, hogy Vámospércs is szerepeljen a felsorolásban, mert attól tart, hogy ebből a későbbiekben problémák adódhatnak.

Dr. Dobi Csaba
A határozati javaslat az előterjesztés szöveges része alapján készült. Ő maga nem látta az összes konzorciumi szerződést, így nem ismert előtte, hogy melyikben kik vannak. Kolléganője, aki az előterjesztést írta, azonnal megnézi, hogy kik a konzorcium tagjai és véletlenül maradt-e ki a felsorolásból Vámospércs. 

Pajna Zoltán
Visszatérve a polgármester asszony utalására, természetesen mindenki azt bíz meg pályázat elkészítésével, akit akar, ő csak arra utalt, hogy amit a megyei önkormányzat nyújt be, azt nem adják ki piaci szereplőknek. Egyébként pedig azt tapasztalta, hogy igen nehezen, az utolsó pillanatban tudta Nyíradony a pályázatot beadni. 

12.15-kor Buczkó József kimegy az ülésteremből.

Pajna Zoltán
Amíg a kolléganő utána jár a problémának, megadja a szót Nagy Zsoltnak.

Nagy Zsolt
Az elmúlt évben, amikor Hajdúböszörményben tartották a kihelyezett ülésüket, annak keretében a munkaügyi központ főosztályvezetőjétől hallhattak előadást. Ez alapján aggodalmukat fejezték ki, hogy a humánerőforrások fejlesztése egybe fog csúszni, melynek elkerülése érdekében komoly egyeztetésekre lesz szükség. Mivel a különféle pályázatoknál azonosak a célcsoportok, kéri, hogy a megyei önkormányzat folyamatosan egyeztessen a kormányhivatallal és egyéb szervekkel, hogy ne egymástól vegyék el az indikátorokat. A GINOP-os projektek esetében már érződik, hogy a program sikeressége érdekében egymástól veszik el az indikátorokat. Ennek elkerülése érdekében mindenképpen szükségesnek tartja a koordinációt.

Pajna Zoltán
Ebben az esetben a koordináció sem az önkormányzatnak, sem a kormányhivatalnak nem lehet a feladata, de éppen a tegnapi napon vett részt az EFOP monitoring bizottság ülésén és ott elhangzott, hogy az irányító hatóságok munkatársai újra ellenőrzik az operatív programok indikátorait, mivel az unió felé nem lehet azonos indikátorokat elszámolni, ezért azokat újra le fogják határolni. Közben megérkezett a kolléganő, így megadja a szót dr. Dobi Csabának.

Dr. Dobi Csaba
Adminisztrációs hiba miatt maradt ki a felsorolásból Vámospércs, ezért elnézést kér és bízik benne, hogy más nem maradt ki.

Pajna Zoltán
Előterjesztőként kéri a közgyűlés tagjait, hogy a határozati javaslat l.) pontjában a „Humán szolgáltatások fejlesztése a Nyíradonyi járásban” a konzorciumi partnerek felsorolásba szíveskedjenek beleérteni Vámospércset is és a határozati javaslatban is feltüntetésre kerül.  Megállapítja, hogy az előterjesztéshez további hozzászólás, javaslat nincs.

Szavazásra teszi fel a támogatási kérelmek benyújtásának jóváhagyásáról szóló határozati javaslatot, amit a közgyűlés 21 igen, 0 nem szavazattal, 0 tartózkodás mellett elfogadva a következő határozatot hozza:

Száma: 17.04.28/5/0/A/KT
Ideje: 2017 április 28 12:21 
Típusa: Nyílt
Határozat;	Elfogadva
Minősített

Eredménye	Voks:	Szav% 	Össz% 
Igen	21	100.00	87.50
Nem	0	0.00	0.00
Tartózkodik	0	0.00	0.00
Szavazott	21	100.00	87.50
Nem szavazott	1	 	4.17
Távol	2	 	8.33
Összesen	24	 	100.00

64/2017. (IV. 28.) MÖK határozat

A Hajdú-Bihar Megyei Önkormányzat Közgyűlése a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontja és 107. §-a, a sportról szóló 2004. évi I. törvény 55. § (3) bekezdésének f) pontja, valamint a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 
1/2015. (II. 2.) önkormányzati rendelet 8. § (2) bekezdése alapján 

1./ jóváhagyja az Emberi Erőforrás Fejlesztési Operatív Program keretében kiírt „Humán szolgáltatások fejlesztése térségi szemléletben-kedvezményezett térségek” című, EFOP 1.5.3.-16 kódszámú pályázati felhívásra az alábbi támogatási kérelmek konzorciumi partnerként történő benyújtását, a projektek 100 %-os támogatásának elnyerése érdekében:

a.) Humán szolgáltatások fejlesztése Balmazújvárosban és térségében. Konzorciumvezető: Balmazújváros Város Önkormányzata. Konzorciumi partnerek: Ebes Község Önkormányzata, Hajdúszovát Község Önkormányzata, Nagyhegyes Község Önkormányzata, Nádudvar Város Önkormányzata, Hajdú-Bihar Megyei Önkormányzat. A projekt összköltségvetése: 500 millió forint, a Hajdú-Bihar Megyei Önkormányzatra eső költségvetés összege: 26 500 000,- forint.

b.) Humán közszolgáltatások fejlesztése Berettyóújfalu és környező településein.  Konzorciumvezető: Berettyóújfalu Város Önkormányzata. Konzorciumi partnerek: Pocsaj Nagyközség Önkormányzata, Szentpéterszeg Község Önkormányzata, Gáborján Község Önkormányzata, Váncsod Község Önkormányzata, Hajdú-Bihar Megyei Önkormányzat. A projekt összköltségvetése: 500 millió forint, a Hajdú-Bihar Megyei Önkormányzatra eső költségvetés összege: 22 600 000,- forint.

c.) Humán szolgáltatás fejlesztése Biharkeresztesen és vonzáskörzetében.  Konzorciumvezető: Biharkeresztes Város Önkormányzata. Konzorciumi partnerek: Ártánd Község Önkormányzata, Nagykereki Község Önkormányzata, Told Község Önkormányzata, Bojt Község Önkormányzata, Bedő Község Önkormányzata, Hajdú-Bihar Megyei Önkormányzat. A projekt összköltségvetése: 250 millió forint, a Hajdú-Bihar Megyei Önkormányzatra eső költségvetés összege: 12 100 000,- forint.

d.) Humán szolgáltatások fejlesztése a Csökmői konzorciumban. Konzorciumvezető: Csökmő Nagyközség Önkormányzata. Konzorciumi partnerek: Zsáka Nagyközség Önkormányzata, Furta Község Önkormányzata, Bakonszeg Község Önkormányzata, Vekerd Község Önkormányzata, Hajdú-Bihar Megyei Önkormányzat. A projekt összköltségvetése: 250 millió forint, a Hajdú-Bihar Megyei Önkormányzatra eső költségvetés összege: 15 000 000,- forint.

e.) Humán közszolgáltatások fejlesztése Esztár és környező településein. Konzorciumvezető: Esztár Község Önkormányzata. Konzorciumi partnerek: Mezőpeterd Község Önkormányzata, Hajdúbagos Község Önkormányzata, Kismarja Község Önkormányzata, Berekböszörmény Község Önkormányzata, Hajdúsámson Város Önkormányzata, Hajdú-Bihar Megyei Önkormányzat. A projekt összköltségvetése: 500 millió forint, a Hajdú-Bihar Megyei Önkormányzatra eső költségvetés összege: 26 456 000,- forint.

f.) Humán szolgáltatások fejlesztése a Derecskei konzorciumban. Konzorciumvezető: Derecske Város Önkormányzata. Konzorciumi partnerek: Hosszúpályi Nagyközség Önkormányzata, Monostorpályi Község Önkormányzata, Sáránd Község Önkormányzata, Tépe Község Önkormányzata, Konyár Község Önkormányzata, Hajdú-Bihar Megyei Önkormányzat. A projekt összköltségvetése: 500 millió forint, a Hajdú-Bihar Megyei Önkormányzatra eső költségvetés összege: 27 100 000,- forint.

g.) Humán szolgáltatások fejlesztése Hajdúböszörmény, Görbeháza, Újszentmargita, Újtikos és Folyás települések esetében. Konzorciumvezető: Hajdúböszörmény Város Önkormányzata. Konzorciumi partnerek: Görbeháza Község Önkormányzata, Újszentmargita Község Önkormányzata, Újtikos Község Önkormányzata, Folyás Község Önkormányzata, Hajdú-Bihar Megyei Önkormányzat. A projekt összköltségvetése: 500 millió forint, a Hajdú-Bihar Megyei Önkormányzatra eső költségvetés összege: 26 300 000,- forint.

h.) Humán szolgáltatások fejlesztése települések összefogásával. Konzorciumvezető: Hajdúhadház Város Önkormányzata. Konzorciumi partnerek: Bocskaikert Község Önkormányzata, Újléta Község Önkormányzata, Létavértes Város Önkormányzata, Téglás Város Önkormányzata, Hajdú-Bihar Megyei Önkormányzat. A projekt összköltségvetése: 500 millió forint, a Hajdú-Bihar Megyei Önkormányzatra eső költségvetés összege: 26 500 000,- forint.

i.) Humán szolgáltatások fejlesztése Hajdúnánáson és vonzáskörzetében.  Konzorciumvezető: Hajdúnánás Városi Önkormányzat. Konzorciumi partnerek: Egyek Nagyközség Önkormányzata, Hortobágy Község Önkormányzata, Tiszagyulaháza Község Önkormányzata, Tiszacsege Város Önkormányzata, Hajdú-Bihar Megyei Önkormányzat. A projekt összköltségvetése: 500 millió forint, a Hajdú-Bihar Megyei Önkormányzatra eső költségvetés összege: 32 599 994,- forint.

j.) Humán közszolgáltatások fejlesztése Kabán és a környező településeken. Konzorciumvezető: Kaba Város Önkormányzata. Konzorciumi partnerek: Földes Nagyközség Önkormányzata, Nagyrábé Nagyközség Önkormányzata, Tetétlen Község Önkormányzata, Bihardancsháza Község Önkormányzata, Biharnagybajom Község Önkormányzata, Hajdú-Bihar Megyei Önkormányzat. A projekt összköltségvetése: 250 millió forint, a Hajdú-Bihar Megyei Önkormányzatra eső költségvetés összege: 12 200 000,- forint.

k.) Humán közszolgáltatások fejlesztése Komádi és a környező településeken projekt. Konzorciumvezető: Komádi Város Önkormányzata. Konzorciumi partnerek: Mezősas Község Önkormányzata, Körösszegapáti Nagyközség Önkormányzata, Körösszakál Község Önkormányzata, Magyarhomorog Község Önkormányzata, Hajdú-Bihar Megyei Önkormányzat. A projekt összköltségvetése: 500 millió forint, a Hajdú-Bihar Megyei Önkormányzatra eső költségvetés összege: 15 000 000,- forint.

l.) Humán szolgáltatások fejlesztése a Nyíradonyi járásban. Konzorciumvezető: Nyíradony Város Önkormányzata. Konzorciumi partnerek: Álmosd Község Önkormányzata, Bagamér Nagyközség Önkormányzata, Fülöp Község Önkormányzata, Nyíracsád Község Önkormányzata, Nyírábrány Nagyközségi Önkormányzat, Nyírmártonfalva Község Önkormányzata, Vámospércs Város Önkormányzata, Hajdú-Bihar Megyei Önkormányzat. A projekt összköltségvetése: 500 millió forint, a Hajdú-Bihar Megyei Önkormányzatra eső költségvetés összege: 26 500 000,- forint.

m.) Humán szolgáltatások fejlesztése térségi szemléletben a püspökladányi konzorciumban.  Konzorciumvezető: Püspökladány Város Önkormányzata. Konzorciumi partnerek: Sárrétudvari Nagyközség Önkormányzata, Báránd Község Önkormányzata, Szerep Község Önkormányzata, Bihartorda Község Önkormányzata, Hajdú-Bihar Megyei Önkormányzat. A projekt összköltségvetése: 500 millió forint, a Hajdú-Bihar Megyei Önkormányzatra eső költségvetés összege: 32 599 994,- forint.

2./ Felkéri a közgyűlés elnökét, hogy a felhívás keretében benyújtott támogatási kérelmekről a közgyűlést az EFOP Irányító Hatóságának döntését követően tájékoztassa.

Végrehajtásért felelős: 	Pajna Zoltán, a megyei közgyűlés elnöke
Határidő:			az EFOP Irányító Hatóságának döntését követően

12.20-kor Buczkó József visszajön az ülésterembe.

5.	napirendi pont
„Részvétel az ESSI nemzetközi pályázatban”

Pajna Zoltán
Megállapítja, hogy az előterjesztéshez hozzászólás, javaslat nincs.

Szavazásra teszi fel a „Vállalkozástámogatás a társadalmi integrációért” című projekthez történő partneri csatlakozásról szóló határozati javaslatot, amit a közgyűlés 22 igen, 0 nem szavazattal, 0 tartózkodás mellett elfogadva a következő határozatot hozza:

Száma: 17.04.28/6/0/A/KT
Ideje: 2017 április 28 12:22 
Típusa: Nyílt
Határozat;	Elfogadva
Minősített

Eredménye	Voks:	Szav% 	Össz% 
Igen	22	100.00	91.67
Nem	0	0.00	0.00
Tartózkodik	0	0.00	0.00
Szavazott	22	100.00	91.67
Nem szavazott	0	 	0.00
Távol	2	 	8.33
Összesen	24	 	100.00

65/2017. (IV. 13.) MÖK határozat

A Hajdú-Bihar Megyei Önkormányzat Közgyűlése a Hajdú-Bihar Megyei Önkormányzat Közgyűlése és Szervei Szervezeti és Működési Szabályzatáról szóló 1/2015. (II. 2.) önkormányzati rendelet 6. § (2) bekezdése és 8. § (2) bekezdése, valamint a Magyarország helyi önkormányzatairól szóló 2011. évi CLXXXIX. törvény 107. §-a alapján 

jóváhagyja az ERASMUS+ Program keretében kiírt felhívásra, a német Magdeburg Város Önkormányzata, mint vezető partner által benyújtott „Vállalkozástámogatás a társadalmi integrációért” (ESSI – Enterprise Support for Social Inclusion) című, 75.655 EUR összköltségvetésű, 100 % támogatási intenzitású projekthez történő partneri csatlakozást, melyben a Hajdú-Bihar Megyei Önkormányzatra eső projektköltség 7.375 EUR, azaz 2.286.250 HUF (310 HUF/EUR árfolyamon számolva).

Különfélék

Nagy Zsolt
Ha a megyei rendezvényekre meghívást kap, azokon igyekszik részt venni. A tegnapi közigazgatási napra is megkapta a meghívást, de azon azért nem tudott részt venni, mert a bizottsági ülésen kellett részt vennie. Kéri, hogy a későbbiekben ilyen esetekben kerüljenek egyeztetésre a programok, hogy azon részt tudjanak venni.

Pajna Zoltán
Ő maga is sok meghívást kap különféle eseményekre, de nem tud mindegyiken részt venni. A bizottság ülésének időpontját maga a bizottság határozta meg. Ha más időpontban szeretnék megtartani, akkor annak sincs akadálya, azt a referensnek illetve a bizottság elnökének jelezve lehet kezdeményezni. Ezt a Pénzügyi Bizottság elnöke jelezte is, azonban mivel a közgyűlési tagok közül vannak, akik több bizottságnak is tagjai, nem volt arra lehetőség, hogy a bizottság ülését másik időpontra tegyék. 
Tájékoztatja a közgyűlést, hogy a közgyűlés következő rendes munkaülésére várhatóan 2017. május 26-án (péntek) kerül sor. Megköszöni az ülésen való részvételt, az ülést 12.25-kor bezárja.

Készült: Debrecen, 2017. május 8.

Dr. Dobi Csaba
jegyző	Pajna Zoltán
a megyei közgyűlés elnöke